Ehdotus: NEUVOSTON ASETUS Euroopan jälleenrakennusvirastosta annetun neuvoston asetuksen (EY) N:o 2667/2000 muuttamisesta

(komission esittämä)

PERUSTELUT

Neuvoston asetus (EY) N:o 2666/2000 [1] (jäljempänä 'Cards-asetus') tuli voimaan 7. joulukuuta 2000 ja 19 artiklansa mukaisesti sitä sovelletaan 31. joulukuuta 2006 saakka.

[1] EYVL L 306, 7.12.2000, s. 1, asetus sellaisena kuin se on viimeksi muutettuna 10. joulukuuta 2001 annetulla asetuksella (EY) N:o 2415/2001 (EYVL L 327, 13.12.2001, s. 3).

Cards-asetuksen 13 artiklassa säädetään seuraavaa:

Neuvosto tarkastelee tätä asetusta uudelleen ennen 31 päivää joulukuuta 2004.

Tätä varten ja viimeistään 30 päivänä kesäkuuta 2004 komissio esittää neuvostolle arviointikertomuksen sekä ehdotuksia tämän asetuksen mahdollisesta kehittämisestä ja siihen mahdollisesti tehtävistä muutoksista.

Neuvoston asetus (EY) N:o 2667/2000 [2] (jäljempänä 'virastoasetus') tuli voimaan 7. joulukuuta 2000 ja 16 artiklansa mukaisesti sitä sovelletaan 31. joulukuuta 2004 saakka.

[2] EYVL L 306, 7.12.2000, s. 7, asetus sellaisena kuin se on viimeksi muutettuna 10. joulukuuta 2001 annetulla asetuksella (EY) N:o 2415/2001 (EYVL L 327, 13.12.2001, s. 3) ja 18. kesäkuuta 2003 annetulla asetuksella (EY) N:o 1646/2003 (EYVL L 245, 29.9.2003, s. 16).

Virastoasetuksen 14 artiklassa säädetään seuraavaa:

Komissio antaa neuvoston hyväksyttäväksi viraston lakkauttamista koskevan ehdotuksen, kun se katsoo, että virasto on täyttänyt 1 artiklassa määritellyn toimeksiantonsa. Komissio antaa joka tapauksessa viimeistään 30 päivänä kesäkuuta 2004 neuvostolle arviointikertomuksen tämän asetuksen soveltamisesta sekä viraston asemaa koskevan ehdotuksen.

Komissio käynnisti vuonna 2003 kolmansissa maissa toteutettavien yhteistyö- ja kehitysohjelmiensa arvioinnin yhteydessä arviointityön, jonka tavoitteena oli tarjota Euroopan komissiolle riippumaton ja luotettava arvio Cards-asetukseen perustuvasta avustusstrategiasta ja sen kehityksestä sille asetetuissa poliittisissa puitteissa. Lisäksi tavoitteena oli tuottaa riippumaton arvio Euroopan jälleenrakennusvirastoa koskevan asetuksen soveltamisesta viraston helmikuussa 2000 tapahtuneen perustamisen jälkeen ja tehdä tässä yhteydessä selkoa viraston aseman ja tehtävien kehittymisestä.

Nämä arvioinnit, jotka tehtiin toukokuun 2003 ja toukokuun 2004 välillä (Cards) sekä lokakuun 2003 ja toukokuun 2004 välillä (jälleenrakennusvirasto), suoritti kansainvälinen asiantuntijaryhmä, johon kuului myös Cards-avun kohdemaiden asiantuntijoita. Arvioinneista vastaava yksikkö seurasi tarkoin arviointityötä apunaan komission yksiköiden ja jälleenrakennusviraston edustajista koostuvia sidosryhmiä. Kertomukset perustuvat asiakirja-aineiston tutkimiseen ja sitä seuranneisiin kenttätutkimuksiin kaikissa Cards-avun kohdemaissa. Arvioinneissa on otettu huomioon kaikki jälleenrakennusviraston toiminnalliset keskukset. Arviointeihin sisältyi suunnitelmallisia haastatteluja ja työpajoja kumppanimaiden hallinnon ja kansalaisyhteiskunnan edustajien kanssa.

Arviointien loppuraportit ovat olleet kokonaisuudessaan saatavilla 4. kesäkuuta 2004 lukien EuropeAid-toimiston verkkosivuilla. Ne ovat nähtävissä ja ladattavissa seuraavassa osoitteessa:

Komissio pyrkii tämän tiedonannon avulla selvittämään neuvostolle, miten se aikoo menetellä jatkossa:

a) Tavanomaisen käytännön mukaan asiasta järjestetään kuulemismenettely. Sen yhteydessä komissiolla on tilaisuus esittää yksityiskohtaisia huomautuksia molemmissa arviointikertomuksissa esitetyistä päätelmistä ja suosituksista.

b) Samalla komissio ehdottaa kaksijakoista lähestymistapaa.

Virastoasetus

Ulkopuolisessa arvioinnissa pääteltiin, että Euroopan jälleenrakennusvirasto toimii tehokkaasti niissä maissa ja niillä alueilla, jotka kuuluvat sen toiminta-alueeseen, ja että sen toimintamalli on hallinnollisilta järjestelyiltään järkevä ja joustava.

Ottaen huomioon tämän kokonaisuutena myönteisen arvion jälleenrakennusviraston toiminnasta ja sen, että yhteisön avun kehys kattaa yhteisön rahoitusnäkymien mukaisesti ajanjakson vuoteen 2006, on tärkeää varmistaa, että yhteisön avun täytäntöönpanoa jatketaan niissä maissa ja niillä alueilla, jotka kuuluvat viraston toimeksiannon piiriin. Tämän vuoksi virastoasetuksen voimassaoloa olisi jatkettava 31. joulukuuta 2006 saakka.

Komissio pyytää neuvostoa kiinnittämään huomiota siihen, että virastoasetuksen voimassaoloajan pidennyksestä olisi päätettävä mahdollisimman pian, jotta viraston toiminnan sujuva jatkuminen ja sen hallinnollisten ja sopimusperusteisten sitoumusten (henkilöstö, toimitilat jne.) noudattaminen voitaisiin varmistaa.

Tämä ehdotus ei rajoita myöhempiä pohdintoja siitä, olisiko komission mahdollisesti myöhemmässä vaiheessa tarpeen ryhtyä toimiin niiden suositusten johdosta, joita arvioinnin tekijät antavat jälleenrakennusviraston toimintakyvyn parantamisesta.

Cards-asetus

Komissio katsoo, että arvioinnissa esitetyt suositukset eivät edellytä nykyisen lainsäädäntökehyksen muuttamista, sillä asetuksen merkitys vakautus- ja assosiaatioprosessin kannalta on edelleen suuri. Lisäksi mahdollisia muutoksia voitaisiin käytännössä soveltaa vasta vuonna 2005, jolloin ne ehtisivät, parhaassa tapauksessa, vaikuttaa vain vuoden 2006 toimintaohjelman valmisteluun, ennen kuin asetuksen voimassaolo päättyisi 31. joulukuuta 2006.

Monet arvioinnin päätelmistä ja suosituksista liittyvät komission organisaatioon, koordinointiin jäsenvaltioiden, kansainvälisten rahoituslaitosten ja muiden sidosryhmien kanssa tai ohjelman rakenteeseen ja sen täytäntöönpanoa koskeviin yksityiskohtaisiin sääntöihin; mikään näistä ei anna aihetta muuttaa itse Cards-asetuksen sisältöä. Komissio aikoo ottaa harkittavaksi nämä päätelmät ja suositukset sekä keinot, joilla avun toimitustapoja voitaisiin tehostaa ja avun koordinointia muiden sidosryhmien kanssa parantaa.

Komissio ottaa joka tapauksessa asianmukaisesti huomioon voimassa olevat kumppanuudet ja vakautus- ja assosiaatioprosessia koskevat kertomukset ohjelmoidessaan yhteisön apua kaudelle 2005-2006. Tämä lähestymistapa noudattaa täysin arviointikertomuksen suosituksia, joissa ehdotetaan, että kaudelle 2005-2006 laaditaan yksinkertaistettuja, käyttöön otetut uudet strategiset välineet huomioon ottavia maakohtaisia ohjelmia ja että vuodesta 2007 alkaen kehitetään uusia avustusvälineitä.

Komissio katsoo tästä syystä, että Cards-asetusta ei pitäisi muuttaa vaan että sitä olisi sovellettava nykymuotoisena 31. joulukuuta 2006 saakka, jolloin asetuksen voimassaolo sen 19 artiklan mukaisesti päättyy.

c) Komissio tiedottaa jäsenvaltioille jatkossakin molemmissa tapauksissa kaikista lisätoimista, jotka ehkä ovat tarpeen edellä mainitun kuulemismenettelyn päätyttyä.

Lopuksi komissio pyytää neuvostoa hyväksymään liitteenä olevan ehdotuksen Euroopan jälleenrakennusvirastosta 5 päivänä joulukuuta 2000 annetun neuvoston asetuksen (EY) N:o 2667/2000 muuttamisesta.

2004/0133 (CNS)

Ehdotus: NEUVOSTON ASETUS Euroopan jälleenrakennusvirastosta annetun neuvoston asetuksen (EY) N:o 2667/2000 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 181 a artiklan 2 kohdan ensimmäisen virkkeen,

ottaa huomioon komission ehdotuksen [3],

[3] EYVL C [...], [...], s. [...]

ottaa huomioon Euroopan parlamentin lausunnon [4],

[4] EYVL C [...], [...], s. [...].

sekä katsoo seuraavaa:

(1) Euroopan jälleenrakennusvirasto huolehtii asetuksen (EY) N:o 2666/2000 [5] 1 artiklassa tarkoitetun yhteisön avun täytäntöönpanosta Serbia ja Montenegrossa, mukaan luettuna Kosovo sellaisena kuin se määritellään 10 päivänä kesäkuuta 1999 annetussa Yhdistyneiden Kansakuntien turvallisuusneuvoston päätöslauselmassa 1244, ja entisessä Jugoslavian tasavallassa Makedoniassa.

[5] Neuvoston asetus (EY) N:o 2666/2000 Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta, EYVL L 306, 7.12.2000, s. 7, asetus sellaisena kuin se on muutettuna asetuksella (EY) N:o 2415/2001 (EYVL L 327, 12.12.2001, s. 3).

(2) Euroopan jälleenrakennusvirastosta annettua asetusta (EY) N:o 2667/2000 [6] sovelletaan sen 16 artiklan mukaisesti 31 päivään joulukuuta 2004.

[6] EYVL L 306, 7.12.2000, s. 7, asetus sellaisena kuin se on muutettuna asetuksella (EY) N:o 2415/2001 (EYVL L 327, 12.12.2001, s. 3) ja asetuksella (EY) N:o 1646/2003 (EUVL L 245, 29.9.2003, s. 16).

(3) Asetuksen 14 artiklassa säädetään, että komissio antaa neuvostolle arviointikertomuksen asetuksen soveltamisesta sekä ehdotuksen jälleenrakennusviraston asemasta.

(4) Komissio julkisti kyseisen kertomuksen 4 päivänä kesäkuuta 2004.

(5) Serbia ja Montenegrolle, mukaan luettuna Kosovo sellaisena kuin se määritellään 10 päivänä kesäkuuta 1999 annetussa Yhdistyneiden Kansakuntien turvallisuusneuvoston päätöslauselmassa 1244, ja entiselle Jugoslavian tasavallalle Makedonialle suunnatun yhteisön avun ohjelmointi tapahtuu kauden 2002-2006 maakohtaisissa strategia-asiakirjoissa yhteisön rahoitusnäkymien mukaisesti. Komissio valmistelee parhaillaan ehdotuksia kyseisiä maita ja alueita koskeviksi monivuotisiksi ohjelmiksi kaudelle 2005-2006.

(6) Koska Euroopan jälleenrakennusviraston toiminnasta on annettu myönteinen arvio ja koska yhteisön avun kehys kattaa ajanjakson vuoteen 2006, on tärkeää varmistaa yhteisön avun täytäntöönpanon jatkuvuus. Näin ollen Euroopan jälleenrakennusviraston toimeksiantoa olisi jatkettava 31 päivään joulukuuta 2006.

(7) Jugoslavian liittotasavallassa hyväksyttiin 4 päivänä helmikuuta 2003 perustuslaki, jossa maan nimi muutetaan "Serbia ja Montenegroksi" [7]. Tämä nimenmuutos olisi otettava asianmukaisesti huomioon,

[7] Käsittää myös Kosovon sellaisena kuin se määritellään 10 päivänä kesäkuuta 1999 annetussa Yhdistyneiden Kansakuntien turvallisuusneuvoston päätöslauselmassa 1244.

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2667/2000 seuraavasti:

1. Korvataan 1 artiklan 1 kohdan i alakohdassa ilmaisu "Jugoslavian liittotasavallalle" ilmaisulla "Serbia ja Montenegrolle".

2. Korvataan 2 artiklan 1 kohdan b alakohdassa ilmaisu "Jugoslavian liittotasavallan" ilmaisulla "Serbia ja Montenegron".

3. Korvataan 4 artiklan 10 kohdassa ilmaisu "Jugoslavian liittotasavallalle" ilmaisulla "Serbia ja Montenegrolle".

4. Kumotaan 14 artikla.

5. Korvataan 15 artikla seuraavasti:

"Komissio voi antaa viraston tehtäväksi sellaisen Serbia ja Montenegrolle ja entiselle Jugoslavian tasavallalle Makedonialle myönnettävän yhteisön avun täytäntöönpanon, josta on päätetty asetuksen (EY) N:o 1628/96 mukaisesti.".

6. Korvataan 16 artiklassa päivämäärä "31 päivään joulukuuta 2004" päivämäärällä "31 päivään joulukuuta 2006".

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...].

Neuvoston puolesta

Puheenjohtaja